Äiti ja tytär (Korpela)
Äiti huoaten vuoteellaan
 Kantaa Herralle ainuttaan.
 Tytär tanssissa pyörii,
 Naurut huulilta vyörii.
 Joko auttaja armoinen
 Hylkäs äidin ja tyttären?

 Sairas valvovi vuoteellaan,
 Äiti hoitavi ainuttaan.
 Mieli menneissä liehuu,
 Tuli tunnossa riehuu.
 Herra taivaassa armoinen
 Muisti äidin ja tyttären.

 Tytär huokaapi vuoteellaan,
 Äiti vieressä polvillaan.
 Autuus sielulle aukee,
 Tuskat tunnolta raukee.
 Herra taivaassa armoinen,
 Siunas äidin ja tyttären.

 Äiti kyynelet poskellaan
 Pukee matkalle ainuttaan.
 Tyynnä nauttii se rauhaa,
 Myrsky ulkona pauhaa.
 Talteen vei Isä armoinen
 Myrskyist’ äidille tyttären.